Broj: 711-I-350-P-20-17/19-04-18

Zagreb, 28. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Stjepana Živkovića, općinskog načelnika Općine Magadenovac,** na 23. sjednici, održanoj 28. rujna 2018.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Stjepana Živkovića, zamjenika općinskog načelnika Općine Magadenovac, zbog moguće povrede članka 7. točke c) ZSSI-a, koja proizlazi iz okolnosti da je dužnosnik rješenjem od 1. listopada 2013.g. svoju suprugu, otprije službenicu u upravnim tijelima Općine Magadenovac, imenovao vršiteljicom dužnosti pročelnika Jedinstvenog upravnog odjela iste Općine do provođenja javnog natječaja, na kojem je radnom mjestu, s bitno višim koeficijentom plaće, supruga dužnosnika obavljala službu sve do razrješenja 31. siječnja 2017.g., bez da je u cijelom tom razdoblju proveden navedeni javni natječaj, što upućuje da je dužnosnik zloupotrijebio posebna prava koja proizlaze iz obnašanja navedene dužnosti.**
2. **Pokreće se postupak za odlučivanje o sukobu interesa protiv dužnosnika Stjepana Živkovića, radi utvrđivanja je li vezano uz obavljanje funkcije jednog od troje članova Skupštine trgovačkog društva KOMAG d.o.o., osnovanog od Općine Magadenovac, dužnosnik bio u sukobu interesa prilikom donošenja odluke Skupštine toga trgovačkog društva od 29. prosinca 2015.g. o imenovanju supruge dužnosnika na funkciju direktorice istog trgovačkog društva te nalazi li se u sukobu interesa i u daljnjem razdoblju u kojem supruga dužnosnika obavlja ovu funkciju, s obzirom da se osnovano može smatrati da je navedena okolnost utjecala na nepristranost dužnosnika u obnašanju dužnosti vezano za trgovačko društvo KOMAG d.o.o.**
3. **Poziva se dužnosnik Stjepan Živković da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Stjepan Živković obnaša dužnost zamjenika općinskog načelnika Općine Magadenovac u mandatu 2017.-2021.g. kao i da je istu dužnost obnašao u mandatima 2009.-.2013. te 2013.-2017.g. Stoga je Stjepan Živković, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Pritom je Povjerenstvo nadležno utvrđivati eventualne povrede ZSSI-a samo ukoliko je radnja ili propust koji predstavlja povredu počinjen nakon stupanja ZSSI-a na snagu 10. ožujka 2011.g.

Povjerenstvo je dana 11. siječnja 2017.g. zaprimilo anonimnu prijavu moguće povrede odredaba ZSSI-a protiv dužnosnika Stjepana Živkovića, zaprimljenu u knjizi ulazne pošte Povjerenstva pod brojem 711-U-185-P-20/17-01-4, povodom koje je otvoren predmet P-20/17.

U prijavi se navodi da je ……………., supruga dužnosnika Stjepana Živkovića, zaposlenica Općine Magadenovac na mjestu stručnog suradnika za stambeno komunalne poslove i zaštitu okoliša, a da je 2013.g. ista imenovana vršiteljicom dužnosti (v.d.) pročelnice Jedinstvenog upravnog odjela Općine Magadenovac. Ujedno, u prijavi se navodi da je odlukom dužnosnika Stjepana Živkovića, u svojstvu predstavnika osnivača u Skupštini društva KOMAG d.o.o., u vlasništvu Općine Magadenovac, ……………. imenovana direktoricom istog trgovačkog društva. Stoga se u prijavi zaključuje da je ………….. imenovana na navedene funkcije odnosno obavlja navedene poslove povodom činjenice da je supruga općinskog načelnika Stjepana Živkovića.

Radi provjere točnosti saznanja o okolnostima koje se navode u predmetnoj prijavi, Povjerenstvo je izvršilo uvid u javno objavljene podatke sudskog registra i u podatke Porezne uprave te je prikupilo potrebne podatke i isprave od Općine Magadenovac.

Uvidom u izvadak iz sudskog registra Trgovačkog suda u Osijeku Povjerenstvo je utvrdilo da je pod matičnim brojem subjekta 030116940 upisano trgovačko društvo KOMAG d.o.o. za obavljanje komunalnih djelatnosti, OIB: 5824520644, sa sjedištem u Magadenovcu. Kao jedini osnivač i član toga trgovačkog društva upisana je Općina Magadenovac. Iz izvatka je utvrđeno da ovo trgovačko društvo nema nadzorni odbor. Kao osoba ovlaštena za zastupanje upisana je ……………. u svojstvu direktora društva s naznakom da je početak ovlasti za zastupanje nastupio 29. prosinca 2015.g. Osobni podaci ………, naznačeni u sudskom registru istovjetni su osobnim podacima koje je dužnosnik naznačio za svoju suprugu u izvješćima o imovinskom stanju podnesenim Povjerenstvu.

Na traženje Povjerenstva, Općine Magadenovac dostavila je očitovanje dopisom KLASA: 080-01/17-01/1, URBROJ: 2115/04-03-17-2 od 14. ožujka 2017.g., uz koji su dostavljene isprave u koje je izvršen uvid.

U odnosu na pitanje obavljanja službe supruge dužnosnika u tijelima Općine Magadenovac, u dopisu od 14. ožujka 2017.g. se navodi da je ………………., supruga dužnosnika Stjepana Živkovića, zaposlenica Općine Magadenovac u Jedinstvenom upravnom odjelu (dalje u tekstu: JUO) Općine Magadenovac na radnom mjestu stručne suradnice za stambeno komunalne poslove i zaštitu okoliša. Navodi se da je ista osoba na temelju javnog natječaja zaposlena u Općini Magadenovac od 19. travnja 2002.g. i to na radnom mjestu upravnog referenta za poslove uprave i samouprave i stambeno-komunalne poslove.

Nadalje, u istom se dopisu navodi da je ……………. obavljala poslove v.d. pročelnika JUO Općine Magadenovac od 1. listopada 2013.g. na temelju odluke općinskog načelnika, do 31. siječnja 2017.g., kada je razriješena službe na istom mjestu odlukom općinskog načelnika na vlastiti zahtjev te je od 1. veljače 2017.g. raspoređena na radno mjesto stručne suradnice za stambeno komunalne poslove i zaštitu okoliša na kojem je bila raspoređena prethodno imenovanja na mjesto v.d. pročelnice JUO.

U odnosu na pitanje imenovanja …………….. direktoricom trgovačkog društva KOMAG d.o.o., u dopisu Općine Magadenovac od 14. ožujka 2017.g. navodi se da je općinski načelnik Stjepan Živković imenovan članom Skupštine društva KOMAG d.o.o. po funkciji i to odlukom Općinskog vijeća Općine Magadenovac od 18. prosinca 2015.g. Napominje se da sukladno istoj odluci Općinskog vijeća, dužnosnik Stjepan Živković niti ostali članovi Skupštine društva ne primaju naknadu za istu funkciju.

Nadalje, navodi se da je Skupština društva KOMAG d.o.o. donijela 29. prosinca 2015.g. odluku o imenovanju Jasne Živković direktorom istog trgovačkog društva s mandatom u trajanju 4 godine. Ujedno se navodi podatak da …………… za rad na funkciji direktorice ovog trgovačkog društva nije primala plaću niti bilo kakvu naknadu.

Uvidom u dostavljenu dokumentaciju Općine Magadenovac potvrđen je podatak da je ……………, nakon provedenog javnog natječaja, prvi puta primljena u službu u upravnim tijelima Općine Magadenovac 2002.g. na temelju rješenja Općinskog vijeća. Napominje se da okolnosti inicijalnog zaposlenja supruge dužnosnika nisu sporne odnosno nisu predmet razmatranja Povjerenstva u ovom postupku s obzirom na ranije navedeni vremenski doseg nadležnosti Povjerenstva (od stupanja ZSSI-a na snagu).

Uvidom u rješenje općinskog načelnika Općine Magadenovac, KLASA: UP/I-120-01/13-01/11, URBROJ: 2115/04-03-13-1 od 1. listopada 2013.g. utvrđeno je da je istim rješenjem, na temelju članka 53.a Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12. i 19/13.) dužnosnik Stjepan Živković donio Rješenje o imenovanju v.d. pročelnika JUO. Točkom I. istog rješenja na navedeno mjesto imenovana je ……………. do imenovanja pročelnika na temelju javnog natječaja počevši od 1. listopada 2013.g.

Točkom 4. navedenog rješenja utvrđeno je da službenica danom imenovanja ostvaruje pravo na plaću s koeficijentom 3,45 pomnoženim s vrijednošću osnovice za obračun plaće u iznosu od 2.814,00 kn, uvećano za 0,5 % na ime minulog rada za svaku godinu radnog staža.

U obrazloženju istog rješenja navodi se da je pročelnica JUO Općine Magadenovac s 1. listopada 2013.g. prekinula službu, a da je …………. do donošenja toga rješenja obavljala poslove stručnog suradnika za stambeno komunalne poslove i zaštitu okoliša. U obrazloženju se također na dva mjesta konstatira da će imenovana v.d. pročelnika JUO obavljati službu do provođenja javnog natječaja, sukladno Zakonu o lokalnoj i područnoj (regionalnoj) samoupravi.

Uvidom u rješenje općinskog načelnika Općine Magadenovac, KLASA: UP/I-120-02/17-01/1, URBROJ: 2115/04-03-17-2 od 31. siječnja 2017.g. utvrđeno je da je istim rješenjem dužnosnik Stjepan Živković razriješio …………….. s mjesta v.d. pročelnika JUO Općine Magadenovac s danom 31. siječnja 2017.g. i to na osobni zahtjev.

Uvidom u rješenje općinskog načelnika Općine Magadenovac, KLASA: UP/I-120-02/17-01/3, URBROJ: 2115/04-04-17-1 od 1. veljače 2017.g. utvrđeno je da je istim rješenjem dužnosnik rasporedio službenicu …………….. u JUO Općine Magadenovac na radno mjesto stručne suradnice za stambeno komunalne poslove i zaštitu okoliša s danom 1. veljače 2017.g.

Točkom 4. navedenog rješenja utvrđeno je da službenica danom rasporeda na navedeno mjesto ostvaruje pravo na plaću s koeficijentom 2,90 pomnoženim s vrijednošću osnovice za obračun plaće u iznosu od 2.814,00 kn, uvećano za 0,5 % na ime minulog rada za svaku godinu radnog staža.

U obrazloženju istog rješenja navodi se da službenica ostvaruje zakonsko pravo na povrat na radno mjesto na kojem je obavljala službu prethodno imenovanju na mjesto v.d. pročelnice JUO, s kojeg je mjesta, prethodno ovom rasporedu, razriješena, sukladno članku 53. stavku 3. Zakona o lokalnoj i područnoj (regionalnoj) samoupravi.

Nadalje, Uvidom u Odluku Općinskog vijeća Općine Magadenovac, KLASA: 363-02/15-01/12, URBROJ: 2115/04-01-15-1 od 18. prosinca 2015.g. utvrđeno je da su istom odlukom imenovani članovi Skupštine komunalnog poduzeća KOMAG d.o.o. iz Magadenovca i to Stjepan Živković, općinski načelnik, po funkciji te ………………………………...

Člankom 3. Odluke određeno je da članovi Skupštine neće primati naknadu za svoj rad.

Člankom 4. Odluke određene su nadležnosti Skupštine, u okviru čega je, pored ostalog, odlučivanje o imenovanju i opozivu članova uprave, o mjerama za ispitivanje i nadzor nad vođenjem poslova društva od strane uprave te o postavljanju zahtjeva za naknadom štete koje društvo može imati protiv članova uprave.

Uvidom u Odluku Skupštine društva KOMAG d.o.o. broj 03/2015 od 29. prosinca 2015.g. utvrđeno je da je istom odlukom …………….. imenovana na funkciju direktora toga trgovačkog društva na mandat od 4 godine počevši od dana donošenja ove odluke. Potpisnik odluke je, u svojstvu predsjednika Skupštine društva, dužnosnik Stjepan Živković.

Nadalje, dopisu Općine Magadenovac priložena je i izjava voditelja računovodstva društva KOMAG d.o.o. od 13. ožujka 2017.g. u kojoj se daje očitovanje da direktorica društva istu funkciju obavlja volonterski odnosno da od društva KOMAG d.o.o. nije primila nikakvu naknadu za rad niti druge isplate po bilo kojoj osnovi.

U prilogu navedene izjave dostavljena je i potpisna lista četvero zaposlenika društva KOMAG d.o.o. na kojoj se ne nalazi ime direktorice.

Povjerenstvo je prethodno donošenju ove odluke o pokretanju postupka izvršilo uvid u podatke informatičkog sustava Porezne uprave sukladno posebnom ovlaštenju te je uvidom u podatke o svim dohocima ………………. za 2016., 2017. i 2018. g. nema niti jednog primitka od trgovačkog društva KOMAG d.o.o.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno izričitoj odredbi članka 4. stavka 2. ZSSI-a, bračni drug dužnosnika smatra se članom obitelji u smislu toga Zakona pa je stoga bračni drug s dužnosnikom interesno povezana osoba temeljem samog zakona.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi da je dužnosnik dužan razriješiti ga tako da zaštiti javni interes. Istim stavkom propisano je da je u slučaju dvojbe o mogućem sukobu interesa dužnosnik dužan učiniti sve što je potrebno da odijeli privatni od javnog interesa.

Člankom 7. točkom c) ZSSI- propisano je da je dužnosnicima zabranjeno zlouporabiti posebna prava dužnosnika, koja proizlaze ili su potrebna za obavljanje dužnosti.

Pored navedenog, sukladno točki e) istog članka Zakona dužnosnicima je zabranjeno utjecati na odluku nekog tijela ili osobe radi osobnog probitka ili probitka povezane osobe.

Uvidom u prikupljene podatke i dokumentaciju Povjerenstvo je steklo saznanja da je dužnosnik Stjepan Živković rješenjem od 1. listopada 2013.g., svoju suprugu ………………, koja je bila zaposlena u upravnim tijelima Općine Magadenovac, imenovao na mjesto vršiteljice dužnosti pročelnika JUO Općine Magadenovac, s obzirom da je ovo mjesto bilo upražnjeno te je istim rješenjem određeno da će obavljati službu na navedenom mjestu do provođenja javnog natječaja.

Pritom Povjerenstvo ima u vidu da je člankom 53.a stavkom 1. Zakona o lokalnoj i područnoj (regionalnoj) samoupravi propisano da upravnim tijelima općina upravljaju pročelnici koje imenuje općinski načelnik na temelju javnog natječaja. Dužnosnik je kao općinski načelnik odgovoran za zakonitost rada upravnih tijela općine, sukladno članku 74. Zakona o lokalnoj i područnoj (regionalnoj) samoupravi. To uključuje i odgovornost da osobe koja obavljaju službu u upravnim tijelima općine budu imenovane sukladno zakonskim propisima.

Prema tome, iako je bila zakonska obveza Općine Magadenovac da provede javni natječaj za imenovanje novog pročelnika JUO te iako je takva obveza izričito određena i u samom rješenju općinskog načelnika od 1. listopada 2013.g., iz prikupljenih podataka i dokumentacije proizlazi da općinski načelnik Općine Magadenovac nije raspisao javni natječaj, već da je supruga dužnosnika na temelju navedenog privremenog imenovanja obavljala službu na mjestu v.d. pročelnice JUO sve do razrješenja na njen osobni zahtjev i to u razdoblju od 1. listopada 2013.g. do 31. siječnja 2017.g., dakle pune 3 godine i 4 mjeseca. Pritom iz prikupljenih isprava proizlazi da je supruga dužnosnika za cijelo vrijeme obavljanja službe na mjestu pročelnice JUO ostvarivala plaću u bitno većem iznosu od plaće koju je ostvarivala na radnom mjestu na kojem je bila prethodno zaposlena, odnosno na koje je vraćena nakon razrješenja s mjesta pročelnice (razlika koeficijenta 3,45 naprema 2,90 uz osnovicu 2.814,00 iznosi razliku mjesečne bruto plaće od 1.547,70 kuna odnosno umnoženo s brojem od 40 mjeseci, razlika od ukupno 61.908,00 kuna bruto plaće).

Povjerenstvo napominje da na temelju prikupljene dokumentacije nije steklo saznanja da ………………… nema kvalifikacije za predmetna sporna imenovanja. Međutim, predmetno je imenovanje sporno zbog okolnosti da je dužnosnik Stjepan Živković donio odluku o imenovanju svoje supruge.

U konkretnom slučaju Povjerenstvo na temelju dosad prikupljenih podataka zaključuje da je dužnosnik prilikom imenovanja vlastite supruge na predmetno radno mjesto bio u situaciji sukoba interesa odnosno da je okolnost da imenuje osobu koja je s njim interesno povezana utjecala na njegovu nepristranost prilikom iste odluke o imenovanju. Međutim, okolnost da se radi o više plaćenom radnom mjestu te da je dužnosnik propuštao postupiti sukladno Zakonu o lokalnoj i područnoj (regionalnoj) samoupravi i samom rješenju koje je donio te raspisati javni natječaj za imenovanje novog pročelnika JUO Općine Magadenovac u razdoblju od 3 godine i 4 mjeseca upućuje na zaključak da je dužnosnik prilikom navedenog imenovanja i onda propuštanja raspisivanja javnog natječaja imao namjeru da njegova supruga, dakle osoba s kojom se smatra interesno povezanim na temelju samog zakona i s kojom dijeli isto domaćinstvo, ostvari probitak u vidu veće plaće.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Stjepan Živković počinio povredu članka članka 7. točke c) ZSSI-a, koja proizlazi iz okolnosti da je dužnosnik rješenjem od 1. listopada 2013.g. svoju suprugu, otprije službenicu u upravnim tijelima Općine Magadenovac, imenovao vršiteljicom dužnosti pročelnika Jedinstvenog upravnog odjela iste Općine do provođenja javnog natječaja, na kojem je radnom mjestu, s bitno višim koeficijentom plaće, supruga dužnosnika obavljala službu sve do razrješenja 31. siječnja 2017.g. bez da je u cijelom tom razdoblju proveden navedeni javni natječaj, što upućuje da je dužnosnik zloupotrijebio posebna prava koja proizlaze iz obnašanja navedene dužnosti.

Stoga je Povjerenstvo, na temelju članka 39. stavka 1. ZSSI-a donijelo odluku o pokretanju postupka protiv dužnosnika Stjepana Živkovića kao u točki I. izreke.

Uvidom u prikupljene podatke i dokumentaciju Povjerenstvo je steklo saznanja da je dužnosnik Stjepan Živković, u svojstvu predsjednika Skupštine društva KOMAG d.o.o. u vlasništvu Općine Magadenovac, bio jedan od trojice donositelja i potpisnik odluke od 29. prosinca 2015.g. o imenovanju …………… direktoricom društva KOMAG d.o.o. na mandat od 4 godine.

Iz prikupljene dokumentacije Povjerenstvo je steklo saznanja da …………. od 29. prosinca 2015.g. do donošenja ove odluke neprekidno obavlja navedenu funkciju direktorice društva KOMAG d.o.o., ali bez primanja naknade za ovu funkciju.

Povjerenstvo ima u vidu da je, sukladno odredbama Zakona o trgovačkim društvima („Narodne novine“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., u daljnjem tekstu: ZTD), dužnosnik Stjepan Živković kao jedan od trojice članova Skupštine društva KOMAG d.o.o., ovlašten i dužan odlučivati o statusu i materijalnim pravima direktora tog trgovačkog društva. Sukladno članku 424. stavku 1. ZTD-a, članovi društva s ograničenom odgovornošću mogu svojom odlukom u svako doba opozvati članove uprave. Nadalje, sukladno članku 441. stavku 1. ZTD-a, skupština društva s ograničenom odgovornošću odlučuje o pitanjima određenim društvenim ugovorom, a osobito o: financijskim izvješćima društva, izvješću uprave o stanju društva ako ga je društvo dužno izraditi, davanju razrješnice članovima uprave i nadzornog odbora, ako ga društvo ima, imenovanju i opozivu članova uprave, izboru i opozivu članova nadzornog odbora ako ga društvo ima, mjerama za ispitivanje i nadzor nad vođenjem poslova, izmjeni društvenog ugovora, postavljanju zahtjeva za naknadu štete koje društvo može imati protiv članova uprave i drugom. Na temelju analogne primjene članka 276. ZTD-a, skupština društva s ograničenom odgovornošću odlučuje o davanju razrješnice članovima uprave i nadzornog odbora jednom godišnje kada su joj predočena godišnja financijska izvješća. Davanjem razrješnice glavna skupština odobrava kako su članovi uprave i nadzornog odbora vodili društvo, pri čemu to nema značaj odricanja od zahtjeva za naknadom štete s naslova odgovornosti.

Okolnost da se supruga dužnosnika po samom zakonu smatra interesno povezanom osobom s dužnosnikom upućuje na zaključak da je ova okolnost utjecala na dužnosnikovu nepristranost prilikom donošenja odluke Skupštine društva KOMAG d.o.o. od 29. prosinca 2015.g., kojom je supruga dužnosnika imenovana na funkciju direktora toga trgovačkog društva, u smislu odredbe članka 2. stavka 2. ZSSI-a.

Iz prikupljenih podataka proizlazi da dužnosnik u cijelom razdoblju nakon imenovanja njegove supruge direktoricom društva KOMAG d.o.o. do donošenja ove odluke, dakle skoro 3 godine, obavljao funkciju predsjednika Skupštine istog trgovačkog društva. Imajući u vidu nadležnosti Skupštine društva KOMAG d.o.o., sukladno citiranim odredbama ZTD-a, Povjerenstvo zaključuje da je dužnosnik, u obavljanju funkcije člana Skupštine društva KOMAG d.o.o., morao donositi odluke o nadzoru rada direktorice društva te kojima je neizravno potvrđivao status direktorice toga društva pri čemu se opravdano može zaključiti da je činjenica da odlučuje o kvaliteti rada svoje supruge utjecala na njegovu nepristranost. Stoga utvrđene okolnosti upućuju na zaključak da se dužnosnik našao u situaciji sukoba interesa te da je istu propustio razriješiti.

Napominje se da, na temelju utvrđene činjenice da za svoj rad na funkciji direktorice društva KOMAG d.o.o., supruga dužnosnika nije ostvarivala nikakvu naknadu, Povjerenstvo zaključuje da, na temelju imenovanja na ovu funkciju, supruga dužnosnika nije ostvarila nikakvu izravnu imovinsku korist. Stoga dosad utvrđene okolnosti ovoga imenovanja i obavljanja funkcije direktorice predmetnog komunalnog poduzeća ne upućuju da je dužnosnik počinio neko zabranjeno djelovanje iz članka 7. ZSSI-a.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na zaključak da je, vezano uz obavljanje funkcije jednog od troje članova Skupštine trgovačkog društva KOMAG d.o.o., osnovanog od Općine Magadenovac, dužnosnik Stjepan Živković bio u sukobu interesa prilikom donošenja odluke Skupštine toga trgovačkog društva od 29. prosinca 2015.g. o imenovanju supruge dužnosnika na funkciju direktorice istog trgovačkog društva te da se i dalje nalazi u sukobu interesa u daljnjem razdoblju u kojem supruga dužnosnika obavlja ovu funkciju, s obzirom da se osnovano može smatrati da je navedena okolnost utjecala na nepristranost dužnosnika u obnašanju dužnosti vezano za trgovačko društvo KOMAG d.o.o.

Stoga je Povjerenstvo, na temelju članka 39. stavka 1. ZSSI-a, donijelo odluku o pokretanju postupka protiv dužnosnika Stjepana Živkovića radi utvrđenja je li se dužnosnik nalazio u sukobu interesa kao u točki II. Izreke.

Poziva se dužnosnik Stjepan Živković da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

U postupku pred Povjerenstvom potrebno je nedvojbeno utvrditi je li vezano uz obavljanje poslova v.d. pročelnice JUO Općine Magadenovac u utvrđenom razdoblju dužnosnik svojim postupanjem počinio zabranjeno djelovanje, kao i je li prilikom donošenja odluka iz nadležnosti skupštine društva KOMAG d.o.o. bio u sukobu interesa povodom činjenica da je njegova supruga direktorica istog trgovačkog društva. Povjerenstvo će po potrebi daljnje podatke zatražiti od Općine Magadenovac, trgovačkog društva KOMAG ili drugih tijela javne vlasti..

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Stjepan Živković, elektroničkom dostavom
2. Objava na internetskoj stranici Povjerenstva
3. Pismohrana